Suvestinė redakcija nuo 2021-11-01

Įsakymas paskelbtas: Žin. 2012, Nr. 6-194, i. k. 111301MISAK0D1-1055

LIETUVOS RESPUBLIKOS

APLINKOS MINISTRO

Į S A K Y M A S

DĖL DAUGIABUČIŲ NAMŲ ATNAUJINIMO (MODERNIZAVIMO) PROGRAMOS ĮGYVENDINIMO STEBĖSENOS TVARKOS APRAŠO PATVIRTINIMO

2011 m. gruodžio 29 d. Nr. D1-1055

Vilnius

Vadovaudamasis Daugiabučių namų atnaujinimo (modernizavimo) programos, patvirtintos Lietuvos Respublikos Vyriausybės 2004 m. rugsėjo 23 d. nutarimu Nr. 1213 „Dėl Daugiabučių namų atnaujinimo (modernizavimo) programos patvirtinimo“, 25 punktu.

Preambulės pakeitimai:

Nr. D1-24, 2015-01-13, paskelbta TAR 2015-01-13, i. k. 2015-00584

t v i r t i n u Daugiabučių namų atnaujinimo (modernizavimo) programos įgyvendinimo stebėsenos tvarkos aprašą (pridedamas).

Aplinkos ministras	Gediminas Kazlauskas

PATVIRTINTA

Lietuvos Respublikos aplinkos ministro

2011 m. gruodžio 29 d. įsakymu

Nr. D1-1055 (Lietuvos Respublikos

aplinkos ministro 2020 m. liepos 24 d.

įsakymo Nr. D1-451 redakcija)

DAUGIABUČIŲ NAMŲ ATNAUJINIMO (MODERNIZAVIMO) PROGRAMOS ĮGYVENDINIMO STEBĖSENOS TVARKOS APRAŠAS

I SKYRIUS

BENDROSIOS NUOSTATOS

1.	Daugiabučių namų atnaujinimo (modernizavimo) programos įgyvendinimo stebėsenos tvarkos aprašas (toliau – Tvarkos aprašas) nustato Daugiabučių namų atnaujinimo (modernizavimo) programos (toliau – programa) įgyvendinimo stebėsenos atlikimo reikalavimus ir tvarką.

2.	Apraše vartojamos sąvokos apibrėžtos Lietuvos Respublikos statybos įstatyme, Lietuvos Respublikos valstybės paramos daugiabučiams namams atnaujinti (modernizuoti) įstatyme, Lietuvos Respublikos energetikos įstatyme, Lietuvos Respublikos energijos vartojimo efektyvumo didinimo įstatyme.

3.	Programos įgyvendinimo stebėseną sudaro:

3.1.	Statybos įstatyme nustatyta tvarka užbaigtų atnaujinti (modernizuoti) daugiabučių namų ir jų energinio naudingumo rodiklių fiksavimas (bendras ir metinis atnaujintų daugiabučių namų skaičius, naudingasis plotas, pasiekta energinio naudingumo klasė (bendras ir metinis daugiabučių namų skaičius pagal pasiektą pastato energinio naudingumo klasę), sutaupytas skaičiuojamasis šilumos energijos kiekis (metinis, bendras ir suminis), sumažintas skaičiuojamųjų išmetamųjų šiltnamio efektą sukeliančių dujų – anglies dioksido (CO2) kiekis (metinis, bendras). Šioje dalyje taip pat fiksuojami energinio naudingumo rodikliai projektuose, įgyvendintuose pagal Sanglaudos skatinimo pagal Sanglaudos 2007–2013 m. veiksmų programos priemonę „Daugiabučių namų atnaujinimas pirmiausia didinant jų energijos vartojimo efektyvumą“ ir kitas valstybės remiamas ar savivaldybių patvirtintas daugiabučių namų (kvartalų) ar namų grupių atnaujinimo (modernizavimo) programas, taip pat butų ir kitų patalpų savininkų ar jų bendrijų, ar daugiabučius namus administruojančių įmonių įgyvendintas energijos taupymo priemones;

3.2.	skaičiuotinas sutaupytos energijos rodiklių fiksavimas Statybos įstatyme nustatyta tvarka užbaigtuose atnaujinti (modernizuoti) daugiabučiuose namuose, jų analizavimas ir apibendrinimas pagal Energijos išteklių ir energijos efektyvaus vartojimo stebėsenos tvarkos aprašą, patvirtintą Lietuvos Respublikos Vyriausybės 2016 m. kovo 30 d. nutarimu Nr. 332 „Dėl Energijos išteklių ir energijos efektyvaus vartojimo stebėsenos tvarkos aprašo patvirtinimo“ (toliau – Energijos vartojimo stebėsenos tvarkos aprašas);

3.3.	investicijų į energinį efektyvumą didinančias priemones fiksavimas (vidutinė kiekvienos įgyvendintos energinį efektyvumą didinančios priemonės investicija, vidutinė kiekvienos įgyvendintos energinį efektyvumą didinančios priemonės investicija, tenkanti atnaujintų (modernizuotų) daugiabučių namų 1 m2 kvadratiniam metrui naudingojo ploto);

3.4.	investicijų fiksavimas, naudos vertinimas ir prognozės (bendros investicijos daugiabučiams namams atnaujinti (modernizuoti), vidutinė vieno projekto vertė, investicijos dydis, tenkantis pastato 1 m2 naudingojo ploto, ataskaitiniais metais atliktų darbų vertė ir faktiniai išmokėjimai paslaugų teikėjams, planuojama darbų vertė ir išmokėjimai paslaugų teikėjams kitais metais, investicijos dydis 1 kWh energijos sutaupyti);

3.5.	suteiktos valstybės paramos fiksavimas, naudos vertinimas ir prognozės (suteiktas bendras valstybės paramos dydis pagal kiekvieną valstybės paramos būdą ir finansavimo šaltinį, einamaisiais metais suteiktos valstybės paramos dydis pagal kiekvieną valstybės paramos būdą ir finansavimo šaltinį, valstybės paramos gavėjų skaičius, valstybės paramos dydis 1 kWh energijos sutaupyti);

3.6.	atsinaujinančių energijos išteklių (toliau – AEI) rodiklių fiksavimas (įgyvendintos AEI priemonės, įgyvendintų AEI priemonių vidutinė kaina, įgyvendintų AEI priemonių galia);

3.7.	atnaujintų (modernizuotų) daugiabučių namų energinis auditas, statinių ir statinio projektų ekspertizė po atnaujinimo (modernizavimo) projektų įgyvendinimo (atrankinis projektinių sprendinių, statybos rangos darbų kokybės, energinio ir techninio efektyvumo, pastatų sandarumo, panaudotų statybos produktų ir technologijų taikymo vertinimas);

3.8.	sociologiniai programos įgyvendinimo rezultatų tyrimai (daugiabučių namų gyventojų informuotumo apie programą ir kitas energijos taupymo galimybes, ketinimą dalyvauti programoje arba savarankiškai diegti energijos taupymo priemones, jų nuomonės apie ekonominį energijos taupymo naudingumą, programos finansavimo ir valstybės paramos sąlygas, jos teikimo tvarką, pasitikėjimą programos įgyvendinimo proceso organizatoriais ir dalyviais, programos viešinimo kampanijos priemonių veiksmingumo vertinimas).

4. Programos stebėseną organizuoja ir vykdo, rengia jos ataskaitas ir teikia Tvarkos aprašo nustatyta tvarka Aplinkos ministerijai ir Energetikos ministerijai Lietuvos Respublikos aplinkos ministerijos Aplinkos projektų valdymo agentūra (toliau ‒ Agentūra). Stebėsena finansuojama iš Aplinkos ministerijos strateginiame veiklos plane numatytų biudžetinių asignavimų Daugiabučių namų atnaujinimo (modernizavimo) programai įgyvendinti, Europos Sąjungos struktūrinių fondų ir kitų lėšų.

Punkto pakeitimai:

Nr. D1-555, 2021-09-27, paskelbta TAR 2021-09-27, i. k. 2021-20125

II SKYRIUS

DUOMENŲ SURINKIMAS, VERTINIMAS IR APIBENDRINIMAS

5.	Duomenys apie skaičiuojamąjį sutaupytos šiluminės energijos kiekį ataskaitiniais kalendoriniais metais nustatomi pagal tais metais įgyvendintų ir Statybos įstatyme nustatyta tvarka užbaigtų projektų energinio naudingumo sertifikatuose arba kitose daugiabučio namo atnaujinimo projekto dalyse, kai projektai įgyvendinami pagal Sanglaudos skatinimo veiksmų programą ar kitas savivaldybių patvirtintas programas, nurodytus šiluminės energijos sutaupymo rodiklius juos sumuojant (pagal Tvarkos aprašo 1 priede pateiktą formą). Kai nėra duomenų, energijos sutaupymo rodiklius apskaičiuoja stebėsenos vykdytojas pagal įgyvendintas energijos taupymo priemones vadovaudamasis Pastato energinio naudingumo įvertinimo metodika, pateikta statybos techninio reglamento STR 2.01.02:2016 „Pastatų energinio naudingumo projektavimas ir sertifikavimas“, patvirtinto Lietuvos Respublikos aplinkos ministro 2016 m. lapkričio 11 d. įsakymu Nr. D1-754 „Dėl statybos techninio reglamento STR 2.01.02:2016 „Pastatų energinio naudingumo projektavimas ir sertifikavimas“ patvirtinimo“, 2 priede. Duomenis apie butų ir kitų patalpų savininkų ar jų bendrijų, ar daugiabučius namus administruojančių įmonių įgyvendintas energijos taupymo priemones stebėsenos vykdytojas surenka iš daugiabučių namų savininkų bendrijų ir daugiabučius namus administruojančių įmonių rašytinės apklausos būdu (pagal Tvarkos aprašo 2 priede pateiktą formą); pagal šiame punkte nurodytą metodiką apskaičiuoja sutaupytos šiluminės energijos rodiklius. Duomenys apie skaičiuojamąjį sutaupytos šiluminės energijos kiekį per laikotarpį nuo 2005 metų nustatomi sumuojant kiekvienų ataskaitinių metų duomenis. Suvestiniai duomenys ir kiti Tvarkos aprašo 3.1, 3.3, 3.4, 3.5, 3.6 papunkčiuose nurodyti rodikliai pateikiami pagal Tvarkos aprašo 3 priede pateiktą formą.

6.	Duomenys apie skaičiuojamąjį šiltnamio efektą sukeliančių dujų – anglies dioksido (CO2) kiekio sumažėjimą nustatomi pagal pastato energinio naudingumo sertifikate pateiktus duomenis arba, jei jų nėra, apskaičiuojami pagal Daugiabučio namo atnaujinimo (modernizavimo) investicijų plano rengimo tvarkos aprašą, patvirtintą Lietuvos Respublikos aplinkos ministro 2009 m. lapkričio 10 d. įsakymu Nr. D1-677 „Dėl Daugiabučio namo atnaujinimo (modernizavimo) investicijų plano rengimo tvarkos aprašopatvirtinimo“. Šie duomenys įrašomi su duomenimis apie skaičiuojamąjį sutaupytos šiluminės energijos kiekį į Tvarkos aprašo 1 ir 2 prieduose pateiktas formas.

7.	Ataskaita teikiama Aplinkos ministerijai iki vasario 15 d.

8.	Skaičiuotinas sutaupytos energijos rodiklių fiksavimas Statybos įstatyme nustatyta tvarka užbaigtuose atnaujinti (modernizuoti) daugiabučiuose namuose atliekamas vadovaujantis Energijos vartojimo stebėsenos tvarkos aprašu ir Energijos vartojimo efektyvumo didinimo priemonių sutaupytos energijos apskaičiavimo ir priežiūros tvarkos aprašu, patvirtintu Lietuvos Respublikos energetikos ministro 2016 m. gruodžio 5 d. įsakymu Nr. 1-320 „Dėl Energijos vartojimo efektyvumo didinimo priemonių sutaupytos energijos apskaičiavimo ir priežiūros tvarkos aprašo patvirtinimo“. Šios stebėsenos dalies ataskaita iki vasario 15 d. teikiama Aplinkos ministerijai ir, jai pritarus iki kovo 1 d, pateikiama Energetikos ministerijai.

9.	Atnaujintų (modernizuotų) daugiabučių namų energetinis auditas ir įgyvendintų priemonių ekspertizė atliekama pagal poreikį atsižvelgiant į per ataskaitinį laikotarpį nustatytus programos įgyvendinimo rezultatus, pasikartojančias problemas ar trūkumus, remiantis pasikartojančiais atskirų atnaujintų (modernizuotų) daugiabučių namų butų ir kitų patalpų savininkų skundais, siekiant įvertinti naujų statybos produktų, technologijų, projektinių sprendinių panaudojimą ar atitiktį keliamiems reikalavimams. Atnaujintų (modernizuotų) daugiabučių namų energetinis auditas, statinio ar statinio dalių, projekto ar projekto dalies ir (ar) įgyvendintų priemonių ekspertizė organizuojama pagal Agentūros parengtą, su Aplinkos ministerija suderintą pirkimų planą.

10.	Daugiabučių namų energinis auditas atliekamas vadovaujantis Išsamiojo energijos, energijos išteklių ir šalto vandens vartojimo audito atlikimo viešojo naudojimo paskirties pastatuose metodika, patvirtinta Lietuvos Respublikos ūkio ministro 2008 m. balandžio 29 d. įsakymu Nr. 4-184 „Dėl Išsamiojo energijos, energijos išteklių ir šalto vandens vartojimo audito atlikimo viešojo naudojimo paskirties pastatuose metodikos patvirtinimo“, atsižvelgus į Agentūros pateiktas šio audito pirkimo technines sąlygas.

11.	Daugiabučių namų statinių (projektų) ekspertizės tikslas ‒ gauti duomenis apie atliktų statybos rangos darbų kokybę, įgyvendintų priemonių (apšiltintų sienų, stogų, perdangų, pakeistų langų ir durų, įstiklintų balkonų ir kitų) faktines energines ir fizines savybes, jų atitiktį deklaruotoms savybėms, įvertinti projektinių sprendinių efektyvumą ir pagrįstumą, pateikti rekomendacijas, kaip gerinti daugiabučių namų atnaujinimo (modernizavimo) kokybę. Nurodyta ekspertizė vykdoma vadovaujantis STR 1.04.04:2017 „Statinio projektavimas, projekto ekspertizė“, patvirtintu Lietuvos Respublikos aplinkos ministro 2016 m. lapkričio 7 d. įsakymu Nr. D1-738 „Dėl statybos techninio reglamento STR 1.04.04:2017 „Statinio projektavimas, projekto ekspertizė“ patvirtinimo“, atsižvelgus į Agentūros pateiktas ekspertizės pirkimo technines sąlygas.

12.	Atnaujintų (modernizuotų) daugiabučių namų energinio audito ir (ar) statinių (projektų) ekspertizės rezultatai apibendrinami bendrojoje šių darbų ataskaitoje, kuri rengiama pagal organizatoriaus – Agentūros ir šių darbų vykdytojo sutartyje nustatytas sąlygas ir terminus ir teikiama Aplinkos ministerijai ataskaitoje nurodant kilusias problemas ir siūlomus jų sprendimus.

13.	Periodiniai sociologiniai programos įgyvendinimo tyrimai atliekami pildant anketas: apklausiami daugiabučių namų, pastatytų pagal iki 1993 m. išduotus statybos leidimus, gyventojai (butų ir kitų patalpų savininkai) atsitiktinės atrankos būdu. Atrankos apimtis nustatoma pagal sociologinių tyrimų praktikoje taikomą apklausos duomenų statistinio patikimumo metodiką. Apklausos anketa, tyrimo rezultatų analizė ir apibendrinimas turi atitikti Tvarkos aprašo 3.8 papunktyje nurodytus sociologinio tyrimo tikslus. Sociologiniai tyrimai atliekami vieną kartą per metus iki kalendorinių metų pabaigos, ataskaita iki kitų metų kovo 1 d. teikiama Aplinkos ministerijai.

III SKYRIUS

BAIGIAMOSIOS NUOSTATOS

14.	Stebėsenos ataskaitos yra viešos. Jos skelbiamos Aplinkos ministerijos ir Agentūros interneto svetainėse.

___________________

Priedų pakeitimai:

1 priedas

2 priedas

3 priedas

Pakeitimai:

1.

Lietuvos Respublikos aplinkos ministerija, Įsakymas

Nr. D1-469, 2013-06-26, Žin., 2013, Nr. 70-3565 (2013-07-01), i. k. 113301MISAK00D1-469

Dėl Lietuvos Respublikos aplinkos ministro 2011 m. gruodžio 29 d. įsakymo Nr. D1-1055 "Dėl Daugiabučių namų atnaujinimo (modernizavimo) programos įgyvendinimo stebėsenos tvarkos aprašo patvirtinimo" pakeitimo

2.

Lietuvos Respublikos aplinkos ministerija, Įsakymas

Nr. D1-24, 2015-01-13, paskelbta TAR 2015-01-13, i. k. 2015-00584

Dėl Lietuvos Respublikos aplinkos ministro 2011 m. gruodžio 29 d. įsakymo Nr. D1-1055 „Dėl Daugiabučių namų atnaujinimo (modernizavimo) programos įgyvendinimo stebėsenos tvarkos aprašo patvirtinimo“ pakeitimo

3.

Lietuvos Respublikos aplinkos ministerija, Įsakymas

Nr. D1-451, 2020-07-24, paskelbta TAR 2020-07-24, i. k. 2020-16391

Dėl Lietuvos Respublikos aplinkos ministro 2011 m. gruodžio 29 d. įsakymo Nr. D1-1055 „Dėl Daugiabučių namų atnaujinimo (modernizavimo) programos įgyvendinimo stebėsenos tvarkos aprašo patvirtinimo“ pakeitimo

4.

Lietuvos Respublikos aplinkos ministerija, Įsakymas

Nr. D1-555, 2021-09-27, paskelbta TAR 2021-09-27, i. k. 2021-20125

Dėl Lietuvos Respublikos aplinkos ministro 2011 m. gruodžio 29 d. įsakymo Nr. D1-1055 „Dėl Daugiabučių namų atnaujinimo (modernizavimo) programos įgyvendinimo stebėsenos tvarkos aprašo patvirtinimo” pakeitimo